CELEX: 32022R0083
Language: lt
Date: 2022-01-16 00:00:00
Title: Komisijos įgyvendinimo reglamentas (ES) 2022/83 2022 m. sausio 16 d. dėl tam tikrų prekių klasifikavimo Kombinuotojoje nomenklatūroje

2022 1 21   
               
               
                  LT
               
               
                  Europos Sąjungos oficialusis leidinys
               
               
                  L 14/1
               
            
         KOMISIJOS ĮGYVENDINIMO REGLAMENTAS (ES) 2022/83
         2022 m. sausio 16 d.
         dėl tam tikrų prekių klasifikavimo Kombinuotojoje nomenklatūroje
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2013 m. spalio 9 d. Europos Parlamento ir Tarybos reglamentą (ES) Nr. 952/2013, kuriuo nustatomas Sąjungos muitinės kodeksas (1), ypač į jo 57 straipsnio 4 dalį ir 58 straipsnio 2 dalį,
         kadangi:
         
                     (1)
                  
                  
                     siekiant užtikrinti, kad Tarybos reglamento (EEB) Nr. 2658/87 (2) priede pateikta Kombinuotoji nomenklatūra būtų taikoma vienodai, būtina patvirtinti priemones, susijusias su šio reglamento priede nurodytų prekių klasifikavimu;
                  
               
                     (2)
                  
                  
                     Reglamente (EEB) Nr. 2658/87 nustatytos bendrosios Kombinuotosios nomenklatūros aiškinimo taisyklės. Šios taisyklės taip pat taikomos bet kuriai kitai specialiomis Sąjungos teisės aktų nuostatomis įteisintai nomenklatūrai, visiškai ar iš dalies sudarytai remiantis Kombinuotąja nomenklatūra arba ją papildančiai subpozicijų dalimis, kad būtų galima taikyti tarifinio reguliavimo ir kitas su prekyba prekėmis susijusias priemones;
                  
               
                     (3)
                  
                  
                     laikantis minėtų bendrųjų taisyklių, šio reglamento priede pateiktos lentelės 1 skiltyje aprašytos prekės, remiantis 3 skiltyje išdėstytais motyvais, turėtų būti klasifikuojamos priskiriant 2 skiltyje nurodytą KN kodą;
                  
               
                     (4)
                  
                  
                     reikėtų nustatyti, kad suteikta šio reglamento nuostatų neatitinkančia privalomąja tarifine informacija apie šiame reglamente nurodytas prekes jos adresatas galėtų remtis dar tam tikrą laikotarpį, kaip nustatyta Reglamento (ES) Nr. 952/2013 34 straipsnio 9 dalyje. Tas laikotarpis turėtų būti trys mėnesiai;
                  
               
                     (5)
                  
                  
                     šiame reglamente nustatytos priemonės atitinka Muitinės kodekso komiteto nuomonę,
                  
               PRIĖMĖ ŠĮ REGLAMENTĄ:
         
            1 straipsnis
            Šio reglamento priede pateiktos lentelės 1 skiltyje aprašytos prekės Kombinuotojoje nomenklatūroje klasifikuojamos priskiriant lentelės 2 skiltyje nurodytą KN kodą.
         
         
            2 straipsnis
            Šio reglamento nuostatų neatitinkančia privalomąja tarifine informacija, vadovaujantis Reglamento (ES) Nr. 952/2013 34 straipsnio 9 dalimi, galima remtis dar tris mėnesius nuo šio reglamento įsigaliojimo dienos.
         
         
            3 straipsnis
            Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
         
         
            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2022 m. sausio 16 d.
            
               
                  Komisijos vardu
               
               Gerassimos THOMAS
               
                  Generalinis direktorius
               
               
                  Mokesčių ir muitų sąjungos generalinis direktoratas
               
            
         
         
            (1)  OL L 269, 2013 10 10, p. 1.
         
            (2)  1987 m. liepos 23 d. Tarybos reglamentas (EEB) Nr. 2658/87 dėl tarifų ir statistinės nomenklatūros bei dėl Bendrojo muitų tarifo (OL L 256, 1987 9 7, p. 1).
      
      
         
            PRIEDAS
            
                        Prekių aprašymas
                     
                     
                        Klasifikavimas
                        (KN kodas)
                     
                     
                        Motyvai
                     
                  
                        1)
                     
                     
                        2)
                     
                     
                        3)
                     
                  
                        Kilpos formos dirbiniai iš apvaliai megztos elastinės medžiagos (sintetinių pluoštų, kombinuotų su guminiais siūlais), kurių skersmuo maždaug 4,5 cm, o plotis (ištiesinus) maždaug 2 cm.
                        Dirbiniai apvaliai megzti ir sukarpyti pagal nustatytą (iš anksto užprogramuotą) plotį (2 cm).
                        Dėl elastinės medžiagos sudėtyje esančių guminių siūlų dirbinių kraštai užsiriečia, todėl jie įgyja paruoštų naudoti plaukų juostelių pavidalą.
                        Žr. paveikslus  (*1).
                     
                     
                        6117 80 10 
                     
                     
                        Klasifikuojama vadovaujantis Kombinuotosios nomenklatūros 1 ir 6 bendrosiomis aiškinimo taisyklėmis, XI skyriaus 7 pastabos b punktu ir 10 pastaba bei KN kodus 6117 , 6117 80  ir 6117 80 10  atitinkančiais prekių aprašymais.
                        Baigti gaminti dirbiniai gaunami apvaliai numezgus ir sukarpius medžiagą pagal nustatytą plotį, kai suformuojama paruošta naudoti elastinė kilpa (žr. XI skyriaus 7 pastabos b punktą).
                        Atsižvelgiant į tekstilei būdingą dirbinių pobūdį, jie laikytini gatavais drabužių priedais kaip ir, pvz., gatavi šalikai, kaklaskarės, mantilijos, kaklaraiščiai ir peteliškės. Be to, XI skyriaus 10 pastaboje elastiniai dirbiniai iš tekstilės medžiagų, kombinuotų su guminiais siūlais, priskiriami XI skyriui.
                        Dirbiniai nepriskirtini 9615  pozicijai, nes šiai pozicijai priskirtini dirbiniai paprastai gaminami iš plastikų, dramblio kaulo, kaulų, ragų, vėžlių šarvų, metalo ir kt. medžiagų (taip pat žr. Suderintos sistemos paaiškinimų 9615  pozicijos paaiškinimo 3 dalį ir Kombinuotosios nomenklatūros paaiškinimų 9615  pozicijos paaiškinimą).
                        Taigi dirbiniai laikytini gatavais drabužių priedais, megztais arba nertais, elastiniais arba gumuotais, ir jiems priskirtinas KN kodas 6117 80 10 .
                     
                  
               
            
               (*1)  Paveikslai pateikiami tik dėl informacijos.